………… sz. napirend

Előterjesztve:

Pénzügyi és Vagyonnyilatkozatokat

Ellenőrző Bizottsághoz,

Költségvetési Bizottsághoz,

Gazdasági és Tulajdonosi Bizottsághoz,

Kerületfejlesztési Bizottsághoz,

Közoktatási, Közművelődési, Sport, Egészségügyi, Szociális és Lakásügyi Bizottsághoz,

Közbeszerzési Bizottsághoz,

Településüzemeltetési, Környezetvédelmi és Közbiztonsági Bizottsághoz

Pesthidegkúti Városrészi Önkormányzathoz

**E L Ő T E R J E S Z T É S**

**a Képviselő-testület 2023. február 16-i rendkívüli ülésére**

**Tárgy: Javaslat a Budapest Főváros II. Kerületi Önkormányzat**

**2023. évi költségvetésére**

**Készítette: ……………………………**

**Annus Béláné**

gazdasági igazgató

**Egyeztetve:** ……………………………..

**dr. Szalai Tibor**

jegyző

**Látta:**  ………………………………

**dr. Silye Tamás**

jegyzői igazgató

**A napirend tárgyalása zárt ülést nem igényel.**

## **Tisztelt Képviselő-testület!**

A 2023. évi költségvetési tervezet összeállításánál a Magyarország 2023. évi központi költségvetéséről szóló 2022. évi XXV. törvényt (továbbiakban: költségvetési törvény), az államháztartásról szóló 2011. évi CXCV. törvényt (továbbiakban: Áht.), az államháztartásról szóló törvény végrehajtásáról szóló 368/2011. (XII.31.) kormányrendeletet, a Fővárosi Közgyűlés 2/2023. (I. 30.) a Fővárosi Önkormányzatot és a kerületi önkormányzatokat osztottan megillető bevételek 2023. évi megosztásáról szóló rendeletet, a vonatkozó önkormányzati rendeleteket, valamint a 2023. évi költségvetést érintő képviselő-testületi döntéseket vettük figyelembe.

A költségvetés és a költségvetési beszámoló adatait a Kincstár által működtetett elektronikus adatszolgáltató rendszerben forintban kell szerepeltetni. Ezzel azonosan a költségvetési rendeletet és a hozzá tartozó előterjesztést szintén forintban mutatjuk be.

Az államháztartásról szóló 2011. évi CXCV. törvény 23. §-ában előírt kötelezettségnek megfelelően teszünk javaslatot az önkormányzat 2023. évi költségvetésére.

A fentieken túl az alábbi alapvető általános rendező elvek figyelembevételével készítettük el a benyújtott tervezetet:

* a költségvetés egyensúlyát külső forrás igénybevétele nélkül biztosítottuk idén is,
* az elmúlt évek fejlesztési eredményeinek megőrzését és fenntartását, valamint a szolgáltatások változatlan színvonalon való megőrzését, és az elmúlt években elhatározott, előkészített beruházási feladatok megvalósítását alapul véve határoztuk meg a kiadási előirányzatokat,
* a kiadási főösszeghez viszonyítva a tartalékok összege meghaladja a megkívánt 5 %-ot.

A költségvetési tervezet tartalmazza mindazon előirányzatokat – bevételi és kiadási előirányzat-csoportonként és a kiemelt előirányzatokat –, amelyeket a költségvetési törvény és egyéb jogszabályok előírnak, valamint a Képviselő-testület 2023. évre vállalt kötelezettségeit. A költségvetési tervezet tartalmazza továbbá a nem kötelezően ellátandó, de önkormányzati rendeletekben, határozatokban felvállalt feladatok finanszírozását is.

Az előterjesztés mellékleteként kerülnek bemutatásra az Áht. 24. § (4) bekezdésében előírt tájékoztató jellegű kimutatások. Az 1. számú melléklet azon közvetett támogatásokat tartalmazza, amelyeket a helyi adóhatóság a Képviselő-testület által megalkotott kommunális és építményadóról szóló rendeletében foglaltak alapján mutat be.

Az intézmények az ellátottak térítési díjából méltányossági alapon a pénzbeli, természetbeni és személyes gondoskodást nyújtó ellátások helyi szabályozásáról szóló rendeletében foglaltak alapján adnak közvetett támogatást. Lakásértékesítéshez kapcsolódó kedvezményeket az Önkormányzat vagyonáról és a vagyontárgyak feletti tulajdonosi jog gyakorlásáról, továbbá az önkormányzat tulajdonában lévő lakások és helyiségek elidegenítésének szabályairól, bérbeadásának feltételeiről szóló rendeletben foglaltak alapján biztosítunk. Ezeknek várható nagyságát a 2. számú melléklet tartalmazza.

A 3. számú melléklet a többéves kihatással járó döntések számszerűsítését évenkénti bontásban, valamint összesítve mutatja be.

Az önkormányzat költségvetési mérlegét közgazdasági tagolásban a rendelettervezet 1. számú táblája, az előirányzat felhasználási tervét pedig a tervezet 17. számú táblája tartalmazza.

## 

## **Bevételek**

A 2023. évi költségvetési javaslat elkészítésénél az előző évi várható teljesítéseket, a korábbi években meghozott rendelet módosítások tárgyévi hatásait is figyelembe vettük, amelyeket az egyszeri bevételekkel korrigáltunk.

A 2023. évi bevételi főösszeg 29 728 010 855 Ft, amelyből 26 790 023 394 Ft működési, 1 910 142 680 Ft felhalmozási, és 1 027 844 781 Ft finanszírozási bevétel. A bevételek részletezését a rendelettervezet 3. számú táblája mutatja be.

**Működési költségvetési bevételek**

A bevételek esetében növekedés prognosztizálható az előző évhez képest. Az önkormányzati támogatás és a NEAK finanszírozás összege is növekedett az előző évhez képest. A közhatalmi bevételek esetében nagymértékű növekedést prognosztizált a Fővárosi Önkormányzat az iparűzési adó bevételek tekintetében, valamint az egyéb helyi adók esetében is bevétel növekedésre számítunk. Továbbá a saját bevételek tekintetében is növekedést terveztünk.

*Önkormányzat működési támogatása*

A helyi önkormányzatok 2023. évi központi költségvetési támogatása az önkormányzati feladatellátáshoz igazodva, továbbra is a 2013-ban kialakított feladatalapú támogatási rendszer szerint valósul meg.

Ezen a jogcímen önkormányzatunknál összesen 4 599 173 186 Ft-ot vehetünk számításba, amely 646 631 578 Ft-tal több, mint a tavalyi évi eredeti előirányzat.

Ez tartalmazza az Önkormányzat működésének általános támogatását, az önkormányzati köznevelési feladatok, szociális és gyermekjóléti feladatok, a gyermekétkeztetési és a kulturális feladatok támogatását. Beszámításra került az óvodai és iskolai szociális segítő tevékenység ellátásához megítélt külön támogatás összege is. Ezeken túl figyelembe vettük az önkormányzatok energia áremelés miatti támogatása jogcímen megítélt 233 949 845 Ft-ot, valamint 58 838 738 Ft önkormányzati kulturális feladatok bérjellegű támogatását, melyeket egy összegben az elszámolásból származó bevételek soron mutatunk be.

A különböző jogcímek támogatása az alábbiak szerint változott:

Forint

|  |  |  |  |
| --- | --- | --- | --- |
| **Megnevezés** | **2022. évi eredeti előirányzat** | **2023. évi terv** | **Változás** |
| Helyi önkormányzatok működésének általános támogatása | 1 128 520 931 | 1 123 883 115 | -4 637 816 |
| Köznevelési feladatainak támogatása | 1 507 472 010 | 1 491 152 660 | -16 319 350 |
| Szociális, gyermekjóléti feladatainak támogatása | 803 243 842 | 891 435 777 | 88 191 935 |
| Gyermekétkeztetési feladatok támogatása | 464 054 681 | 751 147 979 | 287 093 298 |
| Kulturális feladatok támogatása | 49 250 144 | 48 765 072 | -485 072 |
| Elszámolásból származó bevételek |  | 292 788 583 | 292 788 583 |
| **Összesen:** | **3 952 541 608** | **4 599 173 186** | **646 631 578** |

Az általános működéshez kapcsolódóan 1 123 883 115 Ft központi támogatásban részesül az Önkormányzat. A fizetendő 2 238 754 662 Ft szolidaritási hozzájárulás miatt azonban az idei évben is teljes egészében saját forrásból kell az önkormányzatnak finanszíroznia a Polgármesteri Hivatal működését, a zöldterület-gazdálkodással, és a közutak fenntartásával kapcsolatos feladatokat.

A kulturális feladatok támogatása az előző évhez képest 485 072 Ft-tal csökkent, az idei évben 48 765 072 Ft. Ezen túl, a kulturális feladatok bérjellegű támogatására 58 838 738 Ft bevételhez jut az Önkormányzat, mely támogatást az előző évben közvetlenül a II. Kerületi Kulturális Közhasznú Nonprofit Kft. vett igénybe. A Nonprofit Kft. 2023. évi működési támogatására 596 060 072 Ft került tervezésre. A különbözet finanszírozása szintén saját bevételből történik.

*Egyéb működési célú támogatás államháztartáson belülről*

Ezen a jogcímen 3 732 864 000 Ft-ot vettünk számításba, amelyből az Egészségügyi Szolgálat részére a kerületi egészségügyi alap- és szakorvosi ellátás jogcímen 3 681 264 000 Ft finanszírozásra számítunk az Nemzeti Egészségbiztosítási Alapkezelőtől (NEAK). Az ügyeleti ellátással összefüggésben az Önkormányzatnál 51 600 000 Ft bevételt terveztünk

A kapott működési célú támogatásokból származó bevételek - költségvetési támogatások, NEAK bevételek – a 2023. évre tervezett bevételek 28,03 %-át jelentik.

*Közhatalmi bevételek*

Ezen a jogcímen összesen 14 752 823 000 Ft bevételt terveztünk a 3. sz. tábla I. 2. pontja szerint.

## Adók

Ezen a jogcímen 2023. évre 14 140 379 000 Ft bevétet terveztünk.

Az iparűzési adóból származó bevételünk – a forrásmegosztásról szóló fővárosi közgyűlési rendelettel összhangban 11 745 379 000 Ft. Ez az előző évi eredeti előirányzathoz képest 4 506 676 000 Ft növekményt jelent. Ebben az adónemben 2022-ben a beérkezett bevételek meghaladták a Fővárosi Közgyűlés által elfogadott bevételi összegeket. A várható bevétel 2022-ben 8 281 014 837 Ft.

Az egyéb helyi adók várható alakulása:

Forint

|  |  |  |  |
| --- | --- | --- | --- |
|  | **2022. évi eredeti előirányzat** | **2022. évi várható teljesítés** | **2023. évi terv** |
| **Építményadó** | 1 720 000 000 | 1 865 463 232 | 2 000 000 000 |
| **Kommunális adó** | 320 000 000 | 353 130 180 | 320 000 000 |
| **Idegenforgalmi adó** | 55 000 000 | 85 969 435 | 75 000 000 |
| **Összesen:** | **2 095 000 000** | **2 304 562 847** | **2 395 000 000** |

A 2023. évre vonatkozóan Budapest Főváros II. Kerületi Önkormányzat Képviselő-testülete 34/2022.(XI.25.) önkormányzati rendeletével módosította az építményadóról és a magán-személyek kommunális adójáról szóló 57/1996.(XII.23.) önkormányzati rendelet építményadó mértékére vonatkozó rendelkezését, amely így 1 600 Ft/m2-ről 1 900 Ft/m2-re emelkedett. A tervezett 2 milliárd forint bevétel már az emelés összegét is tartalmazza.

A magánszemély kommunális adója esetén a 2022. évi bevételek alapján került tervezésre a 2023. évi előirányzat, tekintettel az adótárgy felderítési tevékenységre, a végrehajtásra, valamint a 2023-ban várhatóan 65. életévet betöltött adózókra, akik mentesülnek az adó megfizetése alól.

Az idegenforgalmi adóval kapcsolatosan az adófelfüggesztés már 2022-ben megszűnt. Mivel az idegenforgalmi szektorban a gazdasági hatások (infláció, rezsidíjak) hatványozottan jelen vannak, a 2023. évi előirányzat tervezésekor a 75 millió forint előírás megalapozott.

A 2023. évre vonatkozóan új adónem nem kerül bevezetésre.

## 2) Bírságok, pótlékok

E jogcímhez tartozó bevételeinket a 3. számú tábla I. 2.2. sora alatt mutatjuk be részletesen. A tervben szereplő 498 353 000 Ft meghatározásánál az önkormányzat által kiszabott bírságok előző évi teljesítési adatait, a bírságok előírásában történt változásokat vettük alapul. A pótdíj bevételek megállapításánál figyelembe vettük a parkolási övezetek bővítése miatt várható növekedést is.

## 3) Egyéb közhatalmi bevételek

E jogcímen belül figyelembe vett bevételeinket – 114 091 000 Ft – részletezve a 3. számú tábla I.2.3. sora tartalmazza.

## *Működési bevételek*

Ezen a jogcímen összesen 3 705 163 208 Ft bevételt tervezünk, a 3. sz. tábla I.3. pontjában szereplő bontás szerint.

Ezen a jogcímen az önkormányzat és a költségvetési szervek működése során keletkező bevételeket tervezzük. Az intézmények saját működési bevételeiket kiadásaik fedezetére fordíthatják. Az intézményeink által év közben elért többletbevételek kezelésére továbbra is a 2009. évben kialakított rendszer alapján teszünk javaslatot. Ennek keretében az intézményi többletbevételek meghatározott mértéke az intézmény felhasználásában marad, elsősorban a tervezéskor jelzett feladataik megvalósítására. A fennmaradó rész az intézménytől ugyan elvonásra kerül, de az intézményhálózaton belül marad és a saját bevételt nem, vagy csak nagyon alacsony szinten teljesítő intézmények részére kerül visszaforgatásra. A 2023. évben az intézményeknél maradó többletbevételek mértékét továbbra is 85 %-ban javasoljuk megállapítani.

2023-ban készlet érkésesítésre az Egészségügyi Szolgálatnál 1 790 000 Ft, önkormányzati feladaton 50 000 Ft várható.

A szolgáltatások ellenértéke soron tervezett 1 689 767 000 Ft bevétel az alábbiak szerinti megoszlásban került megtervezésre:

Forint

|  |  |  |  |
| --- | --- | --- | --- |
| **Megnevezés** | **2022 évi eredeti előirányzat** | **2022. évi várható teljesítés** | **2023. évi terv** |
| Szertartás-szolgáltatás és kapcsolódó bevételek | 6 880 000 | 7 476 456 | 6 820 000 |
| Egyéb tárgyi eszköz bérbe adás | 14 197 000 | 24 093 233 | 38 358 000 |
| Parkolási bevételek | 1 243 533 000 | 965 586 722 | 1 228 485 000 |
| Úthasználati díj és kapcsolódó bevételek | 3 200 000 | 1 147 504 | 3 000 000 |
| Helyiség és garázs bérbeadás | 240 116 000 | 224 650 879 | 219 653 000 |
| Lakbér | 102 521 000 | 90 127 957 | 98 716 000 |
| Egyéb, előre nem tervezhető bevételek | 0 | 23 987 693 | 0 |
| Önállóan működő intézmények bevételei | 10 900 000 | 14 044 046 | 11 600 000 |
| Egészségügyi Szolgálat bevételei | 60 000 000 | 75 606 185 | 83 135 000 |
| **Összesen:** | **1 681 347 000** | **1 426 720 675** | **1 689 767 000** |

A parkolási bevételek tervezésekor figyelembe vettük a parkolási övezetek bővítését, valamint az üzemidő és a díjtétel növekedés hatását is.

A közvetített szolgáltatások ellenértéke soron szereplő 106 091 000 Ft más szervezetek, illetve magánszemélyek helyett megfizetett szolgáltatások továbbszámlázásából származó bevételeket tartalmazza. Ide tartoznak a Tankerületi Központ által működtetett iskolák át nem írt közüzemi szolgáltatási szerződéseinek díjai, a továbbszámlázandó köztemetések, a bérlők helyett megfizetett közüzemi díjak és egyéb továbbszámlázandó szolgáltatások.

Tulajdonosi bevételt (osztalékot) az idei évben az előzetes tájékoztatások alapján nem tervezünk.

Az intézményekben nyújtott szolgáltatások (étkeztetés, gondozás, stb.) térítési díjából tervezett bevételek nettó összegeit az „Ellátási díjak” jogcím 446 384 000 Ft előirányzata tartalmazza. A tervszám meghatározásakor a Képviselő-testület 35/2022. (XI. 25.) számú rendelete szerinti étkezési térítési díjakat vettük alapul. A bölcsődei gondozási díjak esetében az előző években hatályos 440 Ft helyett 600 Ft-os díjjal számoltunk.

Az Áfa bevételek magukban foglalják mind a működési, mind a felhalmozási jellegű bevételeink után felszámított áfa összegeket.

Kamatbevételek tervezésénél 4 000 000 000 Ft átmenetileg szabad pénzeszköz hasznosításának lehetőségével számoltunk, a betéti kamatok emelkedését prognosztizálva átlagosan 16,25 %-os kamatszint mellett. A Költségvetési Bizottság januári döntése alapján jelenleg betétben hasznosított 3 500 000 000 Ft összegből február 15-ig 54 772 603 Ft kamatbevétel várható. A számlánkon rendelkezésre álló pénzeszközök átmenetileg szabad részének hónapon belüli folyamatos betétben való hasznosításával is számoltunk a tervezett előirányzat teljesítése érdekében. Ezeket is figyelembe véve február 15-ig összesen 90 968 910 Ft kamatbevétel már biztosan teljesül.

Egyéb működési bevételek között kerültek megtervezésre a különböző előző évi visszatérülések, késedelmi kamatok és egyéb bevételek.

*Működési célú átvett pénzeszközök*

E jogcímen belül kell megtervezni az államháztartáson kívüli szervezetektől, személyektől működési célból, ellenérték nélkül kapott bevételeket, és kölcsönök visszatérüléseit. Jelenleg nincs olyan információnk, amely alapján pénzeszköz átvétel típusú bevétellel már számolhatnánk.

**Felhalmozási költségvetési bevételek**

*Felhalmozási célú önkormányzati támogatások*

Ezen a jogcímen kell megtervezni a központi költségvetés Áht. 14.§ (3) bekezdése szerinti fejezetéből a helyi önkormányzatok felhalmozási célra biztosított költségvetési támogatásokból és felhalmozási célú kiegészítő támogatásokból származó bevételeit. Nincs olyan információnk, amely alapján ilyen típusú bevétellel számolhatnánk.

*Egyéb felhalmozási célú támogatások államháztartáson belülről*

Ezen a jogcímen a TÉR-KÖZ Közösségi liget pályázat lezárása után még hátra lévő utófinanszírozás összegét terveztük. A Fővárosi Önkormányzattal egyeztetett elszámolások szerint 82 667 680 Ft került elfogadásra. Az utalás február végéig két részletben várható.

## *Felhalmozási bevételek*

E jogcímeken belül tervezzük a forgalomképes ingatlanok, egyéb tárgyi eszközök értékesítéséből származó bevételeinket A 3. számú tábla II.2. pontja alatt részletesen felsorolt tételek összesen 1 799 559 000 Ft bevételt jelentenek.

Az ingatlanok értékesítése között a nem lakás célú helyiségek értékesítéséből összesen 770 760 000 Ft, az önkormányzati lakások értékesítéséből 115 200 000 Ft, a telek értékesítésből 912 849 000 Ft bevételt tervezünk.

Az értékesítendő lakások bevételi összegét a bérlakás állománybővítés tartalékába helyeztük.

A tervszámunk kialakításánál figyelembe vettük azokat az ingatlanokat is, amelyek már a 2022. évi költségvetésben is szerepeltek, de értékesítésük csak 2023-ban valósul meg. (A rendelettervezet 3. számú tábla II.2. pontjában bemutatott tervszámok alatt nettó összegeket kell érteni, azok Áfa-vonzata szükség esetén a működési bevételek között került megtervezésre.)

A fentieken túl a felhalmozási bevételek között terveztünk 750 000 Ft egyéb tárgyi eszköz értékesítést.

*Felhalmozási célú visszatérítendő támogatások, kölcsönök visszatérülése*

Itt a korábban biztosított, felhalmozási célra adott kölcsönök törlesztéséből származó bevételeink jelennek meg. Ezek összegét a törlesztő részletek előírására alapoztuk az alábbi megbontás szerint:

Forint

|  |  |
| --- | --- |
| **Jogcím** | **Összeg** |
| Munkáltatói kölcsön visszatérülés | 1 416 000 |
| Helyi lakás felújítási kölcsön visszatérülés | 1 500 000 |
| Sport Kft felhalmozási kölcsön törlesztés | 25 000 000 |
| **Összesen:** | **27 916 000** |

**Finanszírozási bevételek**

Aköltségvetésibevételekmellett javasoljuk előző évek költségvetési maradvány igénybevételét is, melyből 229 911 784 Ft működési célú, 797 932 997 Ft pedig felhalmozási célú.

A javasolt összegek teljes egészében feladattal terhelt maradványok, az alábbi jogcímek szerint:

Forint

|  |  |
| --- | --- |
| **Jogcím** | **Maradvány összege** |
| Előző évben megkapott finanszírozási előleg visszafizetésére | 172 255 384 |
| 2022. évi közösségi költségvetés dologi kiadásai | 51 000 000 |
| Kapás utcai rendelő támogatás dologi kiadásai | 1 531 000 |
| Egészséges Budapest Egészségügyi fejlesztési támogatás dologi kiadásai | 5 125 400 |
| **Működési maradvány igénybevétele összesen:** | **229 911 784** |
|  |  |
| 2022. évi közösségi költségvetés felhalmozási kiadásai | 24 000 000 |
| Havaria támogatásra (meglévő támogatási szerződések szerint) | 10 142 416 |
| Társasházak felújítására (meglévő támogatási szerződések szerint) | 137 019 941 |
| Bölcsődei férőhely növelése pályázati forrás | 40 500 000 |
| Kapás utcai rendelő felújítására | 277 056 000 |
| Egészséges Budapest Egészségügyi fejlesztés | 144 646 000 |
| Bérlakás felújítási program áthúzódó része (Tárogató út 20. ingatlanbevételből) | 161 868 640 |
| Képviselők informatikai eszköz beszerzése | 2 700 000 |
| **Felhalmozási maradvány igénybevétele összesen:** | **797 932 997** |

A 2022. évi Közösségi költségvetés felosztásáról szóló 402/2022. (XII.15.) képviselő-testületi határozat alapján a 75 000 000 Ft összeg felhasználása maradvány terhére 2023-ban fog megvalósulni.

Az Egészséges Budapest egészségügyi fejlesztés és a Kapás utcai rendelőintézet felújítására felhasznált maradvány az előző években befolyt pályázati támogatás fel nem használt részét tartalmazza.

A bölcsődei férőhelyek növelésére kapott pályázati támogatás teljes felhasználására 2023. évben kerül sor. A további ütemekhez kapcsolódóan a bevételi és a kiadási előirányzat is a későbbiekben kerül meghatározásra.

**II. Kiadások**

A költségvetési terv összeállítása során fő irányelv az volt, hogy a működési kiadások tervezésén túl fejlesztési feladatok finanszírozására és tartalékképzésre is legyen lehetőség. A kiadások megtervezése során irányelvnek tekintettük továbbá, hogy az előző évek során kiépített önként vállalt feladatok köre se szűküljön. Ennek figyelembevételével tesszük meg kiadási javaslatunkat. A kiadások főösszege **29 728 010 855 Ft**, amely magában foglalja a finanszírozási kiadásokra fordítandó 172 255 384 Ft-ot is. Ezt javasoljuk jóváhagyásra a rendelettervezet 2. számú táblájában szereplő részletezés szerint.

A kiadások kiemelt jogcímei az alábbi százalékos megoszlást mutatják:

|  |  |  |
| --- | --- | --- |
| **Kiemelt jogcímek** | **Tervezett kiadás (Forint)** | **Megoszlás**  **%** |
| Működési kiadások (személyi juttatások, járulékok, dologi kiadások) | 19 837 404 740 | 66,73 |
| Ellátottak pénzbeli juttatásai, elvonások, egyéb működési célú támogatások áht-n belülre, illetve kívülre | 3 845 480 734 | 12,97 |
| Beruházási és felújítási kiadások | 3 599 429 640 | 12,11 |
| Egyéb felhalmozási célú támogatások áht-n belülre, illetve kívülre, felhalmozási célú kölcsönök | 258 932 357 | 0,87 |
| Tartalékok (működési, felhalmozási) | 2 005 508 000 | 6,74 |
| Államháztartáson belüli megelőlegezések visszafizetése | 172 255 384 | 0,58 |
| **Összesen:** | **29 728 010 855** | **100,00** |

A megoszlási adatokból látható, hogy a tartalékok aránya meghaladja a főösszeg 5 százalékát.

**Működési költségvetési kiadások**

*Személyi juttatások és járulékai*

A költségvetési szervek **létszám előirányzatait** a rendelet 4. sz. tábla 24. oszlopa tartalmazza. Az előző évhez képest a létszámkeretek esetében nem terveztünk változást.

A **személyi juttatások** tervezésekor figyelembe vettük a jogszabályi változásokat:

a) a minimálbér és a garantált bérminimum 2023. január 1-jétől történő emelését,

b) a pedagógusok előmeneteli rendszeréről és a közalkalmazottak jogállásáról szóló 1992. évi XXXIII. törvény köznevelési intézményekben történő végrehajtásáról szóló 326/2013. (VIII. 30.) Korm. rendelet módosításáról szóló 524/2022. (XII. 16.) Korm. rendelet szerinti, 2023. január 1-jétől hatályba lépő pótlékemelést,

A közalkalmazottak számára továbbra is biztosítjuk az előmeneteli rendszer szerinti soros előrelépéseket, az érvényes bértábla szerint megállapított alapbért és az erre épülő kötelező bérelemeket, valamint az egyéb, helyi rendelet alapján megállapítható juttatásokat.

Javasoljuk továbbá 2023. március 1-től a Polgármesteri Hivatalban dolgozó köztisztviselők 2022. év óta hatályos 58 000 Ft illetményalapját 65 000 Ft-ra emelni, július 1-től pedig 68 000 Ft-ra. Ezt indokolja egyrészt a gazdaságban bekövetkezett változások, valamint a munkaerőpiac változásai miatt a jelenlegi helyi bérszínvonal már nem versenyképes. Az emelést indokolja továbbá, hogy más kerületekben alkalmazott illetményalapok többségében meghaladják a II. kerületi mértéket, amely jelentősen megnehezíti a munkavállalók megtartását és a megüresedett státuszok betöltését.

A Polgármesteri Hivatalnál a ruházati költségtérítés, a bankszámla vezetési díj hozzájárulás, valamint a cafeteria juttatás összegében változást nem terveztünk az előző évhez képest.

Az Önkormányzat külön rendeleteiben meghatározott étkezési hozzájárulást az előző évben meghatározott szinten, 12 050 Ft/hó összegben vettük figyelembe.

Javasoljuk a gazdasági szervezettel nem rendelkező intézmények dolgozóinak a kialakult kedvezőtlen gazdasági helyzet következtében megnövekedett havi háztartási kiadásaik enyhítésére, a havi 30 000 Ft/fő juttatást 2023. március 1-től december 31-ig meghosszabbítani.

A személyi juttatásokhoz kapcsolódó **járulékok** tervezésénél a hatályos jogszabályoknak megfelelően jártunk el.

*Dologi kiadások*

A **dologi kiadások** meghatározásánál, figyelembe véve a takarékossági intézkedések várható hatásait, a bevételek ismeretében sikerült megvalósítani célkitűzéseinket. A kiadások tervezését a 2009. évben kialakított gyakorlat alapján végeztük el, azaz az oktatási (óvodák) intézményeink dologi kiadásait céljellegű és szabadon felhasználható keretekre bontottuk és ez utóbbiak mértékét normatív rendszer felállításával határoztuk meg.

A közüzemi díjak jogcímenkénti bontását a számviteli és adatszolgáltatási követelmények változása tette szükségessé, ezért e tekintetben a kimutatás eltér az előző években megszokottól. A céljelleggel biztosított kiadások jogcímeit és összegeit a rendelettervezet 8. számú táblájában mutatjuk ki részletesen, intézménysorosan. Ezen előirányzatok mozgatásáról, azaz más, nem céljellegű kiadásra történő átcsoportosításról az érintett intézmények saját hatáskörben nem intézkedhetnek. Amennyiben az intézmények nem tudják biztosítani e kiadásaikat a részükre jóváhagyott célelőirányzatokból, úgy az intézményvezető a teljesítési adatokra és a várható kiadásokra alapozott kérelemmel kell, hogy forduljon a rendeletben biztosított „Intézmények energia tartaléka (intézmény hálózathoz)” illetve „Működési tartalék” felett rendelkezési joggal bíró polgármester felé.

Az egyes intézmények szabadon felhasználható dologi kiadásainak összegét az adott intézmény engedélyezett létszáma és a csoportok meghatározott normájának szorzata adja. A csoportok kiadási normája 40 000 Ft/csoport helyett 50 000 Ft/csoport összeg alapján került meghatározásra. A norma összegének növelését indokolta, hogy 2019 óta nem változott, ugyanakkor a bekövetkezett árváltozások miatt a vásárlóereje lényegesen csökkent. Ezért a színvonalas ellátás biztosítása érdekében szükséges ez a döntés.

A dologi kiadásokon belül a céljellegű kiadások meghatározását, illetve az azokra vonatkozó saját hatáskörű előirányzat módosítási tilalmat a Polgármesteri Hivatal és az Egészségügyi Szolgálat kivételével valamennyi intézményünkre kiterjesztettük.

A gazdasági szervezettel nem rendelkező költségvetési szervek épületeihez kapcsolódó, azonnali hibaelhárítási feladatokra illetve karbantartásokra felhasználható előirányzatot az Intézményeket Működtető Központ költségvetése tartalmazza. Ezen intézményi kört érintő beruházási és felújítási munkák fedezetét a felhalmozási tartalékok között alakítottuk ki 22 508 000 Ft összegben, a Költségvetési Bizottság javaslata alapján a polgármester rendelkezési körébe tartozóan. A felhasználását az Intézményeket Működtető Központ szervezi és látja, vagy láttatja el.

Az önkormányzati dologi kiadások az alábbi főbb kiemelt jogcímeket foglalják magukba:

|  |  |  |
| --- | --- | --- |
| **Feladatok és fő tartalmuk** | **Tervezett dologi kiadás összege (Forint)** | **Megoszlás %** |
| *Kötelező feladatok* |  |  |
| Helyi közutak, közterek és parkok: a helyi közutak, karbantartása (kátyúzás, nagyfelületű útjavítás, parkolásgátló oszlopok pótlása) közterek és parkok zöldfelületeinek fenntartása, ivókutak üzemeltetése, járdák, lépcsők karbantartása, tisztítása | 1 055 606 000 | 19,92 |
| Parkoltatás: parkoló automaták karbantartása, üzemeltetése, parkolási mobilfizetési rendszer üzemeltetése, szoftver használati díjak, a parkolási díjtartozások behajtásával kapcsolatos fizetési meghagyások, végrehajtások | 268 204 000 | 5,06 |
| Közterület-felügyelet: behajtás gátló oszlopok karbantartása és cseréje, a közterületi kamerarendszer karbantartása, működtetése, a roncs autók elszállítása a közterületekről, valamint az ehhez szükséges informatikai eszközök költségei | 46 202 000 | 0,87 |
| Település rendezés- település fejlesztés: település fejlesztés és a településképi szabályozás feladataival kapcsolatos költségek | 34 108 000 | 0,64 |
| Az egészségügyi alapellátás: gyermek és felnőtt háziorvosi ügyelet ellátása, az ügyeleti időszak alatti mentő diszpécseri szolgáltatás igénybevétele, egészségügyi felelősség biztosítások díja, valamint az egészségügyi beruházásokhoz kapcsolódó dologi kiadások, beleértve a fordított Áfá-t is. | 202 216 400 | 3,82 |
| Az óvodai ellátás: az óvodások étkeztetésével kapcsolatos kiadásokat tartalmazzák a többi feladat az intézményhálózatnál kerül megtervezésre. | 445 183 000 | 8,4 |
| Szociális gyermekjóléti szolgáltatások és ellátások:  fogyatékos személyek és gyermekek átmeneti ellátásával és az idősek gondozásával kapcsolatos dologi kiadások | 35 681 000 | 0,67 |
| Hajléktalan ellátás: a kerületben ellátandó hajléktalanok étkeztetéséhez való hozzájárulás dologi kiadásai | 1 000 000 | 0,02 |
| Saját tulajdonú lakás- és helységgazdálkodási: lakás és helységek fenntartási költségei – beleértve a rezsi és társasházak közös költségeit – a bérlők helyett fizetett közműveket, ügyvédi díjakat és az egyéb üzemeltetési, karbantartási, fenntartási költségeket, bérleményszolgáltatási díjakat. | 670 242 000 | 12,65 |
| Sport és szabadidős tevékenység: sportlétesítményekhez kapcsolódó továbbszámlázandó szolgáltatások és szakértői költségek. | 9 120 000 | 0,17 |
| Helyi közbiztonság: térfigyelő kamerák működtetése és karbantartása. | 17 207 000 | 0,33 |
| Iskolai intézményi étkeztetés: az étkeztetéshez kapcsolódó szolgáltatások és vásárolt élelmezés költségei. | 1 044 750 000 | 19,71 |
| Egyéb jogi tevékenység: egyéb önkormányzati ügyekkel kapcsolatos végrehajtási díjak, perköltségek, fizetési meghagyás költségei | 11 645 000 | 0,22 |
| Egyéb jogszabály alapján kötelező feladatok: szakértői díjak, közbeszerzéssel kapcsolatos költségek, az intézményhálózat közbeszerzési díjai, továbbá minden általános forgalmi adó fizetési kötelezettségünk | 421 443 940 | 7,95 |
| Önkormányzati egyéb vagyonnal való gazdálkodás: tárgyi eszköz értékesítéséből származó áfa fizetési kötelezettség, az önkormányzati feladatellátáshoz szükséges tárgyi eszközök (épületek, gépek) üzemeltetési, fenntartási költségei | 275 706 000 | 5,2 |

|  |  |  |
| --- | --- | --- |
| *Önként vállalt feladatok:* |  |  |
| Állategészségügyi tevékenység: a fő állatorvos tevékenységéhez kapcsolódó irodaszerek, adatátviteli és nem adatátviteli célú szolgáltatások díjai | 430 000 | 0,01 |
| Hulladékgazdálkodás és környezetvédelem: Zöldhulladék gyűjtő zsákok beszerzése, környezetvédelmi programok költségei (Környezetvédelmi Nap, Madárbarát program, ebtartási program, Komposztáló Kerület program), lakosságtól veszélyes hulladék begyűjtés, illegális hulladék begyűjtése és elszállítása, közterületek gyommentesítése, lakossági gally-aprítékolás, gyepmesteri feladatok ellátása, kutyaürülék gyűjtő edények üzemeltetése | 158 147 000 | 2,99 |
| Médiatevékenység: Budai Polgár megjelentetési költségei | 122 000 000 | 2,3 |
| Közvilágítás: Mechwart liget kivilágítása, karácsonyi díszkivilágítás a kerületben | 3 810 000 | 0,07 |
| Szennyvízelvezetés és –kezelés: átereszek tisztítása és üzemeltetése | 44 450 000 | 0,84 |
| Önkormányzati egyéb önként vállalt feladatok: kiemelt állami és önkormányzati rendezvények költségei, az önkormányzati kitüntetésekhez és díjakhoz kapcsolódó kiadások, frakciók dologi kiadásai, óvodai úszásoktatás, a lakosság részére szervezett vetélkedők és klubdélutánok költségei, idősek kedvezményes uszodabelépője, kerületi WI-FI hálózat üzemeltetése, kerületi kedvezményes virágvásár a lakosság részére | 388 379 400 | 7,33 |
| Támogatások, ösztöndíjak: a díjátadó ünnepségek költségei | 3 937 000 | 0,07 |
| Parkoltatás fővárosi tulajdonú területen: parkoló automaták karbantartása, üzemeltetése, parkolási mobilfizetési rendszer üzemeltetése, szoftver használati díjak, a parkolási díjtartozások behajtásával kapcsolatos fizetési meghagyások, végrehajtások | 38 007 000 | 0,72 |
| Járóbeteg ellátás fejlesztése: Kapás utcai rendelő felújításával kapcsolatos dologi kiadások | 1 531 000 | 0,03 |
| Dologi kiadások összesen: | 5 299 640 740 | 100,00 |

A megfontolt tervezés ellenére az infláció növekedése és a közüzemi díjak drasztikus emelkedése megjelenik a szolgáltatások áraiban, ami előidézi a dologi kiadások növekedését. A tervezésben bizonytalanságot jelent az energia árak nagyarányú és nem tervezhető változása. Ezzel kapcsolatosan a közbeszerzések folyamatban vannak, jelenleg nem látható biztosan az árak alakulása. Ezért az egyensúly megőrzése érdekében energia tartalékok képzését javasoljuk, melyek a 16. tábla működési céltartalékai között szerepelnek.

A dologi kiadások feladatok szerinti bontását a 4. számú tábla 6. oszlopa mutatja be.

*Ellátottak pénzbeli juttatásai*

Az **ellátottak pénzbeli juttatásaira** tett javaslat az előző évhez képest magasabb. Ezt indokolja az energiaárak és az élelmiszerárak infláció feletti növekedése. Meghatározásánál figyelembe vettük a szociális és gyermekjóléti kiadások és egyéb önként vállalt feladatok közötti támogatások előző évi tényleges teljesítési adatait, valamint a jövedelmi értékhatárok növelése által kiszélesesedett jogosultak körét is. Így a rászorulók ellátása teljes körűen megvalósítható. Ezen a jogcímen tervezett kifizetések 65,01 százaléka önként vállalt többlet-juttatás az ellátottak számára.

Az ellátások megoszlását az alábbiak szerint mutatjuk be:

|  |  |  |
| --- | --- | --- |
| **Ellátás megnevezése** | **Tervezett ellátás összege**  **(Forint)** | **Megoszlás %** |
| 267/2000. (XII. 26.) Korm. rendelet szerinti juttatás szabadságelvonást elszenvedettek részére | 300 000 | 0,19 |
| Köztemetés | 6 000 000 | 3,73 |
| Létfenntartási támogatás | 40 000 000 | 24,86 |
| Létfenntartási támogatás – szolgáltatónak utalva | 3 000 000 | 1,87 |
| Eseti gyermekvédelmi támogatás | 4 000 000 | 2,49 |
| Temetési támogatás | 3 000 000 | 1,87 |
| ***Kötelező feladatok összesen:*** | ***56 300 000*** | ***34,99*** |
|  |  |  |
| Rendszeres nevelési segély közétkeztetéshez kapcsolódóan, nem kerületi iskolákban étkezők részére | 500 000 | 0,31 |
| Középfokú oktatásban részt vevők pénzbeli juttatása | 2 500 000 | 1,55 |
| Felsőfokú oktatásban részt vevők pénzbeli juttatása | 5 000 000 | 3,11 |
| Hajós Alfréd Sportösztöndíj | 3 000 000 | 1,87 |
| Lakhatási támogatás | 32 000 000 | 19,89 |
| Hátralékkezelési támogatás | 2 000 000 | 1,24 |
| Gyógyszertámogatás | 15 000 000 | 9,32 |
| Betegápolási támogatás | 9 000 000 | 5,59 |
| Keresetpótló támogatás | 3 000 000 | 1,87 |
| Gyermeknevelési támogatás | 7 000 000 | 4,35 |
| Helyi utazási bérlet juttatás | 600 000 | 0,37 |
| Karácsonyi támogatás | 15 000 000 | 9,32 |
| 100. életévet betöltött személyek támogatása | 2 000 000 | 1,24 |
| 65.évet betöltöttek támogatása | 3 000 000 | 1,87 |
| Fény Kupon (szociális és gyermekvédelmi előírások alapján | 4 000 000 | 2,49 |
| Nem kötelező védőoltások | 1 000 000 | 0,62 |
| ***Önként vállalt feladatok összesen:*** | ***104 600 000*** | ***65,01*** |
|  |  |  |
| **Mindösszesen:** | **160 900 000** | **100** |

*Elvonások és befizetések*

Ezen a soron az Önkormányzatra kiszabott 2 238 754 662 Ft szolidaritási hozzájárulás van feltüntetve, mely 894 819 198 Ft-tal magasabb az előző évi előírásnál.

*Egyéb működési célú támogatások*

Az egyéb működési célú támogatások államháztartáson belülre, illetve kívülre jogcímen megtervezett előirányzatokat a rendelettervezet 9. számú táblája tartalmazza. Az előző évi tapasztalatok alapján a Nyugdíjas Klubok és a Társadalmi szervezetek támogatása keretek összevonását javasoljuk, a tervben már így szerepeltetjük.

A működési célú támogatások előirányzatának növekedését több tényező befolyásolja:

* Itt szerepel a népszámlálásra kapott előleg fel nem használt részének visszafizetése.
* Növekedett a Fővárosnak fizetendő iparűzési adó beszedéséért meghatározott költségtérítés.
* A Magyarok Nagyasszonya Ferences Rendtartomány 2016. óta változatlan összegű önkormányzati támogatás mellett biztosítja a szociális ellátásokat. A megnövekedett önköltségek (bér, energia, rezsi) miatt kérte a támogatás emelését.
* A II. Kerületi Kulturális Közhasznú Nonprofit Kft. működési támogatása 111 005 072 Ft-tal meghaladja az előző évi tervezetben szereplő összeget. Ez az összeg magában foglalja az önkormányzatok kulturális feladatainak bérjellegű támogatására kapott 58 839 000 Ft állami normatívát. Ezen felül a távfűtés megnövekedett kiadásaira 21 161 000 Ft többlet támogatás is meghatározásra került, melynek összege a tényleges fogyasztás alapján kerül elszámolásra.
* A II. Kerületi Sport és Szabadidősport Nonprofit Kft. működési támogatása 215 219 000 Ft-tal növekedett összegben szerepel, tekintve, hogy előző évtől eltérően a nagymedence működését egész évre tervezték. Az infláció okozta drágulások mindkét cég esetében beszámításra kerültek.

Működési költségvetési kiadások a tartalékok nélkül, a körültekintő és takarékos tervezés ellenére a 2022. évi eredeti előirányzathoz képest 3 904 354 869 Ft-tal emelkedtek. Ennek oka a bérek szükségszerű emelése és az infláció miatt prognosztizálható áremelkedések figyelembe vétele.

**Felhalmozási kiadások**

*Beruházások, felújítások*

Az önkormányzatnál tervezett **felújításokat** célonként a rendelettervezet 14. számú táblája tartalmazza.

**Beruházási kiadások** között,afenntartott intézményekesetében elsősorban a Közoktatási Intézkedési Tervben foglaltak alapján, csoportfinanszírozással meghatározott informatikai eszközök, bútor és egyéb gépek beszerzését biztosító keretek kerültek betervezésre. Az óvodák esetében a csoport keret változatlanul 200 000 Ft /csoport összegben került megtervezésre.

Az Önkormányzatnál – lakossági igényekkel összhangban – a korábbi évhez hasonlóan városüzemeltetési és a közlekedésfejlesztési feladatok hangsúlyosan érvényesülnek. Itt kerültek megtervezésre az idei évi költségvetésben is az utak, járdák, parkok építése. A felsorolt célokra tervezett összegek a későbbiekben - az energia árak alakulását figyelembe véve - a szabad maradványok felosztásakor növelhetők, illetve a tartalékokból a felmerülő igények alapján kipótolhatók.

A tervezett beruházások feladatonkénti részletezését a rendelettervezet 15. számú táblája tartalmazza.

Jelentős tételek a felújítási és beruházási kiadásoknál:

* Gyarmati Dezső Uszoda környezetének kialakítására 2019-ben elnyert 1 000 000 000 Ft pályázati keret felhasználása a tavalyi évben befejeződött. A kiegészítő munkálatok elvégzéséhez a wellness részleg kivitelezéshez 59 128 000 Ft saját forrás biztosítása szükséges.
* 2021. évben elnyert 150 000 000 Ft Egészséges Budapest pályázati összeg felhasználásának előkészítése 2022-ben megkezdődött. A kivitelezés költségeit az alábbiak szerint tervezzük:

Forint

|  |  |
| --- | --- |
| **Jogcím** | **Összeg** |
| Felújítás 14. tábla szerint | 51 382 000 |
| Beruházás 15. tábla szerint | 93 264 000 |
| Dologi kiadás | 5 125 400 |
| **Pályázati rész összesen:** | **149 771 400** |

Saját forrást felhasználását nem tervezzük.

* A Kapás utcai Szakrendelő felújítására 2021-ben elnyert pályázati összeg felhasználása 2022-ben megkezdődött. A befejezést az alábbiak szerint tervezzük:

Forint

|  |  |  |  |
| --- | --- | --- | --- |
| **Jogcím** | **Pályázati forrás** | **Saját forrás** | **Összesen** |
| Felújítás 14. tábla szerint | 36 018 000 | 82 849 000 | 118 867 000 |
| Beruházás 15. tábla szerint | 241 038 000 | 40 000 000 | 281 038 000 |
| Dologi kiadás | 1 531 000 | 0 | 1 531 000 |
| **Összesen:** | **278 587 000** | **122 849 000** | **401 436 000** |

* A bölcsődei férőhelyek növelésére elnyert pályázatra 2022-ben 40 500 000 Ft előleg lehívása történt. A megvalósítás 2023-ban fog megkezdődni. A kapott pályázati forrás mellett a tervezett saját forrás felhasználását is szerepeltetjük a tervadatokban az alábbiak szerint:

Forint

|  |  |
| --- | --- |
| **Jogcím** | **Összeg** |
| Pályázati forrás (15. tábla) | 40 500 000 |
| Saját forrás (14. tábla) | 253 770 000 |
| **Összesen:** | **294 270 000** |

* Csatárka u. – Csalit u. – Szikla u. Közösségi tér kialakításához 2023. évben 482 600 000 Ft kiadást terveztünk.
* A Képviselő-testület 363/2021.(X.28.) döntése alapján a Bérlakás felújítási program jogcímén 161 868 640 Ft szerepel.

*Egyéb felhalmozási célú támogatások*

**Az egyéb felhalmozási célú támogatások államháztartáson belülre, illetve kívülre** jogcímeken a végleges jelleggel adott támogatások, pénzeszközátadások kerültek megtervezésre. Jelenleg államháztartáson belülre nyújtandó támogatás nem szerepel a javaslatban. Az államháztartáson kívülre nyújtandó támogatások között szerepelnek az Önkormányzat kulturális és sport feladatait ellátó vállalkozásai által megvalósítandó felhalmozási kiadások támogatása, valamint a társasház felújítási támogatások. A felhalmozási célú támogatások részletezése a 11. számú táblában látható.

*Felhalmozási célú visszatérítendő támogatások és kölcsönök nyújtása*

Ezen a jogcímen a dolgozók részére nyújtható lakásépítési és felújítási kölcsön folyósítására fordítható összeg szerepel, ami a 13. számú táblában található. Az idei évben ilyen kiadást nem terveztünk.

**Tartalékok**

Az önkormányzat rendelkezésére álló saját forrásainak azon részét, amely felhasználása valamilyen feltételhez kötött, annak teljesülésig a tartalékok között tervezzük, továbbá javaslunk szabadon felhasználható tartalékokat biztosítani, mind a működési, mind a felhalmozási oldalon. A tartalékok képzése támogatja az önkormányzati gazdálkodást, növeli annak biztonságát, a felvállalt kötelezettségek teljesíthetőségét, azaz a gazdálkodás kiegyensúlyozottságát, stabilitását.

A 2023. évi tartalék kiadási főösszeghez viszonyított aránya 6,74 %.

Általános tartalék

Az általános tartalékok jogcímei bővültek az előző évi költségvetéshez képest. A „Közösségi költségvetési tartalék” idén újra az általános tartalékok között szerepel, de összege csökken az előző évekhez képest, figyelembe véve, hogy az energia árak bizonytalansága miatt a tartalék képzés inkább az energia tartalékok felé tolódott el.

Működési céltartalék

A működési céltartalékok jogcímei bővültek az előző évi eredeti előirányzathoz képest.

Az új jogcímek:

*„Intézmények energia tartaléka (intézmény hálózathoz)” és „Energia tartalék”* jogcímek a gyorsan változó energia árak okozta bizonytalan piaci helyzet kompenzálására szolgál, a működés stabilitását hivatott biztosítani.

*„Egészségügyi szűrések, prevenciós feladatok ellátására”*jogcímen képzett tartalék az önkormányzati önként vállalt feladatok közé tartozó egészség megőrzési programok megvalósításához biztosít fedezeti lehetőséget

*„Szociális ágazat honlap fejlesztés”* tartaléka a honlap akadálymentesítés elvégzéséhez biztosít keretet a szociális hálózat részére.

*„Épített kulturális örökség megőrzése* jogcím kezdő keretet biztosít kulturális értéket képviselő kerületi épületek megőrzéséhez.

*„Társasházak köztisztasági feladataira”* jogcímen tervezett összeg fedezetet biztosít társasházak köztisztasági feladatinak ellátásához, mely forráshoz pályázat útján lehet hozzájutni.

Felhalmozási céltartalék

A felhalmozási céltartalékok összege csökkent a 2022. évi eredeti költségvetéshez képest, de új jogcímekre itt is teszünk javaslatot.

Az új jogcímek:

*„"Születések fája" program tartaléka”* fedezetet biztosít annak megvalósításához, hogy minden kerületi újszülött képletesen fát kaphasson egy arra kijelölt parkosított területen.

*„Csatárka utcai rendelő”* jogcím a nevesített rendelőben szükséges beruházások elvégzéséhez biztosít fedezetet.

A 2023. évi költségvetés kiadásainak és bevételeinek címenkénti és előirányzat-csoportonkénti jóváhagyása mellett, a költségvetési rendeletben kerülnek meghatározásra a költségvetés végrehajtásának szabályai is.

Az Áht. 6.§ (1) bekezdésében előírtak teljesítéseként tájékoztatásul a részletes vitára készülő előterjesztés mellékletében mutatjuk be a bevételi és a kiadási előirányzatokat kormányzati funkciók szerinti bontásban. Az Ávr. 24. § (1) bekezdés bd) pontja alapján be kell mutatni az európai uniós forrásból finanszírozott programokat. Az Önkormányzatnak az utóbbi években csak egy ilyen pályázata volt, a VEKOP 5.3.1 Kerékpáros barát fejlesztések, mely a tavalyi évben lezárult, a 2023. évi költségvetésben már nem jelenik meg tervezet sem kiadási, sem bevételi oldalon.

Kérem a Tisztelt Képviselő-testületet a rendelet tervezet megtárgyalására és a határozati javaslatok elfogadására!

**Határozati javaslatok**

1.A Képviselő-testület úgy dönt, hogy az adósságot keletkeztető ügyletekből származó fizetési kötelezettségeihez számítandó saját bevételeit és az adósságot keletkeztető ügyletből származó fizetési kötelezettségeit a költségvetési évet követő három évre a határozat melléklete szerint állapítja meg.

Felelős: polgármester

Határidő: azonnal

*(A határozati javaslat elfogadása egyszerű többségű szavazati arányt igényel.)*

2.A Képviselő-testület úgy dönt, hogy a 2023. évi költségvetés tervezetét részletes vitára alkalmasnak tartja.

Felelős: polgármester

Határidő: a soron következő Képviselő - testületi ülés

*(A határozati javaslat elfogadása egyszerű többségű szavazati arányt igényel.)*

Budapest, 2023. február 9.

**dr. Varga Előd Bendegúz**

**alpolgármester**